**­­­­­­­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**TS: Dostali sa medzi najlepších: Maštalír, Buckingham aj Čírová sú nominovaní na Krištáľové krídlo!**

**BRATISLAVA 23. novembra 2017** - Veľká porota Krištáľového krídla rozhodla v utorok 21. novembra 2017 o nominovaných na toto ocenenie za rok 2017. Mená laureátov v deviatich samostatných kategóriách sa dozvieme na slávnostnom galavečere **21. januára 2018**. Relive prenos z neho odvysiela **Jednotka RTVS** v ten istý deň **o 21.35 hod.**

Predsedovia jednotlivých porôt v deviatich kategóriách informovali o priebehu rozhodovania predsedu Veľkej poroty **Gabriela Csollára**, ktorý je zároveň predsedom COOP Jednota Slovensko. Každý z nich predstavil troch nominovaných i dôvody, ktoré ich viedli k tomuto výberu. *„Vaša príprava bola vysoko profesionálna. Teším sa, že Krištáľové krídlo beriete vážne, o čom svedčí 100-percentná účasť poroty vo všetkých kategóriách. S týmto sa môžeme pochváliť len my v Krištáľovom krídle,“* ocenila prácu odbornej poroty autorka a producenta Krištáľového krídla **Mária Vaškovičová**. Medzi nominovanými sú aj speváčky **Celeste** **Buckingham** a **Mária** **Čírová**, herec **Tomáš** **Maštalír**, ale aj dirigent **Rastislav** **Štúr** či športovci **Peter** **Hámor**, **Michal** **Martikán** a **Petra** **Vlhová**.

*„Potvrdzujem, že výber nominovaných prebehol v súlade so štatútom Krištáľového krídla a odporúčam nominácie prijať,“* schválil nominácie predseda Veľkej poroty Gabriel Csollár.

Koľko bodov udelili odborní porotcovia jednotlivým nominovaným vo svojej kategórii, je tajné. Zatiaľ sú všetky obálky až do slávnostného galavečera uložené v trezore u predsedu Veľkej poroty. Otvoria ich až krátko pred začiatkom slávnostného galavečera za prítomnosti predsedov jednotlivých porôt a vybraných médií. Často sa stáva, že po zrátaní bodov bývajú samotní porotcovia prekvapení výsledkom.

Porotcovia zároveň na tomto stretnutí rozhodovali o laureátoch Mimoriadnej ceny. Nominácií na toto ocenenie prišlo z radov verejnosti 42. „*Je to najvyšší počet nominácií za celé obdobie Krištáľového krídla,“* povedal Gabriel Csollár. „*Z nich sme vybrali dvoch, ktorí dokonale spĺňajú predpoklady na mimoriadne ocenenie.“*

Sú to slovenský spevák, gitarista a skladateľ **Pavol Hammel** a profesor **Juraj Šteňo**, špičkový a vyhľadávaný neurochirurg, ktorého meno je známe i vo svete.

**Finálové nominácie sú:**

**Divadlo** **a audiovizuálne** **umenie:** Tomáš Maštalír, Tereza Nvotová, Martin Žiaran

**Filantropia**: Marek Machata, Monika Kozelová, Žaneta Petrášová

**Hospodárstvo**: Vladimír Bakeš, Šimon Šicko, Bohumila Tauchmannová

**Hudba**: Rastislav Štúr, Magdaléna Bajuszová, Matej Drlička

**Medicína a veda**: Jozef Pacák, Dušan Galusek, Lukáš Plank

**Publicistika a literatúra:** Andrea Bokníková, Dagmar Mozolová, Miroslav Saniga

**Rock** **Pop** **Jazz**: Celeste Buckingham, Mária Čírová, Sisa Michalidesová

**Šport**: Peter Hámor, Michal Martikán, Petra Vlhová

**Výtvarné** **umenie**: Juraj Čutek, Ivan Csudai, Jana Želibská

Zo všetkých zaslaných návrhov na nominácie, ktoré boli v súlade so štatútom Krištáľového krídla, Veľká porota rozhodla, že laureátmi **Mimoriadnej ceny sú Pavol Hammel a profesor Juraj Šteňo.**

**Autorka a producentka Krištáľového krídla:** MáriaVaškovičová

**Predseda Veľkej poroty:** GabrielCsollár

**Predsedovia jednotlivých odborných porôt a členovia Veľkej poroty za rok 2017:**

**Publicistika a literatúra:** Jaroslav Rezník

**Filantropia:** Mirjana Hron Sikimič

**Hospodárstvo:** Štefan Rosina

**Hudba:** Marián Turner

**Šport:** Anton Siekel

**Medicína a veda:** Silvia Pastoreková

**Hospodárstvo:** Štefan Rosina

**Divadlo a audivizuálne umenie:** Václav Mika

**Rock Pop Jazz:** Roman Juhás

Krištáľové krídlo je každoročne udeľované ocenenie osobnostiam na Slovensku, ktoré dosiahli vo svojom odbore mimoriadny úspech. Ocenenie je udeľované od roku 1997 v rôznych oblastiach spoločenského, kultúrneho, hospodárskeho a verejného života.